Associacions, tècnics i regidors comencen a treballar junts en el Pla d'Inclusió i Cohesió Social de Bétera
Sin fecha

Tècnics, professionals, representants de les associacions del municipi i alguns regidors de diferents grups polítics han començat a treballar en un nou Pla d'Inclusió i Cohesió Social del municipi de Bétera.

Aquest procés, en el qual se celebraran un seguit de reunions de treball per sectors, té com a objectiu crear una eina realista i adequada al teixit social del municipi de Bétera i per a això primer es treballarà a realitzar un diagnòstic dels principals problemes existents. Després serà el moment de posar en marxa accions i mesures concretes d'inclusió i cohesió adequades al municipi.

Cada poble té les seues peculiaritats, de manera que perquè els plans siguen reals des de la Generalitat Valenciana han volgut que siguen els ajuntaments els que els elaboren des del coneixement directe i proper de les problemàtiques que pateixen els veïns i veïnes.

"Aquest pla ens ajudarà a reduir els factors de desigualtat social i vulnerabilitat de la societat beterense, desigualtat que en la majoria dels casos provenen de la crisi econòmica que hem travessat, la desocupació i la precarietat laboral en què ens hem instal·lat", ha explicat la regidora de Drets Socials, Raquel Puig.

Puig ha insistit que es treballa per "donar solució als problemes reals de les famílies de Bétera, facilitar-los la inclusió en la societat i evitar l'exclusió. El nostre compromís segueix sent rescatar les persones i en això estem treballant".